L 229/28
LT
Europos Sąjungos oficialusis leidinys
2023 9 18
d) atitinkamo patvirtinamojo dokumento, įrodančio valstybės narės ar valstybių narių, kuriose pareiškėjas ketina įkurti savo įrenginį, pasirengimą remti tokio įrenginio įsteigimą, pateikimu; e) tinkamos politikos, įskaitant techninę apsaugą ir įgyvendinimo priemones, kuriomis siekiama užtikrinti neatskleistinos informacijos ir intelektinės nuosavybės teisių apsaugą, buvimu, visų pirma siekiant užkirsti kelią neteisėtam komercinių paslapčių atskleidimui arba didesnės rizikos besiformuojančių technologijų nutekėjimui.
Komisija pateikia gaires dėl reikalaujamos informacijos ir atitinkamos jos formos.
3.
Komisija išnagrinėja paraiškas, priima sprendimus ir apie juos praneša pareiškėjui per šešis mėnesius nuo išsamios paraiškos gavimo dienos.
Jei Komisija mano, kad paraiškoje pateikta informacija yra neišsami, ji suteikia pareiškėjui galimybę nepagrįstai nedelsiant pateikti papildomos informacijos, reikalingos paraiškai papildyti.
Komisijos sprendimu nustatoma statuso galiojimo trukmė atsižvelgiant į numatomą projekto gyvavimo laikotarpį.
4.
Komisija stebi pažangą, padarytą kuriant ir eksploatuojant integruotos gamybos įrenginius ir atvirąsias ES gamyklas, ir reguliariai informuoja Europos puslaidininkių tarybą.
5.
Įrenginio operatorius gali prašyti Komisijos peržiūrėti statuso galiojimo trukmę arba pakeisti jo įgyvendinimo planus, kad būtų laikomasi atitinkamai 13 straipsnio 3 dalyje arba 14 straipsnio 3 dalyje nustatytų reikalavimų, jei mano, kad tokia peržiūra yra tinkamai pagrįsta dėl nenumatytų išorės aplinkybių.
Remdamasi tokios peržiūros rezultatais, Komisija gali peržiūrėti statuso, suteikto pagal šio straipsnio 3 dalį, galiojimo trukmę arba pritarti įgyvendinimo planų pakeitimui.
6.
Jei Komisija nustato, kad įrenginys nebeatitinka 13 straipsnio 3 dalyje arba 14 straipsnio 3 dalyje nustatytų reikalavimų, ji suteikia integruotos gamybos įrenginio ar atvirosios ES gamyklos operatoriui galimybę pateikti pastabas ir pasiūlyti atitinkamas priemones.
7.
Komisija gali panaikinti sprendimą, kuriuo pripažįstamas integruotos gamybos įrenginio arba atvirosios ES gamyklos statusas, jei pripažinimas buvo grindžiamas paraiška, kurioje pateikta neteisinga informacija, arba jeigu, nepaisant to, kad užbaigta šio straipsnio 5 dalyje nurodyta procedūra, integruotos gamybos įrenginys ar atviroji ES gamykla neatitinka atitinkamai 13 straipsnio 3 dalyje arba 14 straipsnio 3 dalyje nustatytų reikalavimų.
Prieš priimdama tokį sprendimą, Komisija Europos puslaidininkių tarybai pateikia siūlomo panaikinimo priežastis ir su ja pasikonsultuoja.
Bet koks sprendimas, kuriuo panaikinamas integruotos gamybos įrenginio arba atvirosios ES gamyklos statusas, turi būti tinkamai pagrįstas, o veiklos vykdytojas turi teisę jį apskųsti.
8.
Įrenginiai, kurių integruotos gamybos įrenginio ar atvirosios ES gamyklos statusas pagal šio straipsnio 7 dalį yra panaikintas, netenka visų teisių, susijusių su šio statuso pripažinimu pagal šį reglamentą.
Tačiau tokiems įrenginiams ir toliau taikoma 26 straipsnio 1 dalyje nustatyta pareiga laikotarpiu, lygiaverčiu laikotarpiui, kuris buvo numatytas iš pradžių, kai buvo suteiktas statusas pagal šio straipsnio 3 dalį, arba, kai statusas buvo peržiūrėtas – taikytinos trukmės laikotarpiui pagal šio straipsnio 5 dalį.
16 straipsnis
Viešasis interesas ir viešoji parama
1.
Integruotos gamybos įrenginiai ir atvirosios ES gamyklos laikomi padedančiais užtikrinti puslaidininkių tiekimo saugumą ir Sąjungos puslaidininkių ekosistemos atsparumą taigi, ir atitinkančiais viešąjį interesą.
2.
Siekdamos užtikrinti tiekimo saugumą ir Sąjungos puslaidininkių ekosistemos atsparumą, valstybės narės, nedarant poveikio SESV 107 ir 108 straipsniams, integruotos gamybos įrenginiams ir atvirosioms ES gamykloms pagal 18 straipsnį gali taikyti paramos priemones ir numatyti administracinę paramą.